A produkciót először a január 27-i második válogatóban adták elő, fellépési sorrendben tizedikként Heincz Gábor Biga "Good Vibez" című dala után. A válogatóban 45 ponttal holtversenyben az első helyen végeztek, így továbbjutottak az elődöntőbe. A második elődöntőben február 17-én fellépési sorrendben másodikként Horváth Cintia és Balogh Tomi "Journey (Break Your Chains)" című dala után, és Odett "Aranyhal" című dala előtt léptek színpadra. Az elődöntőben 46 ponttal az első helyen végeztek, így továbbjutottak a verseny döntőjébe. A dalt utoljára a február 24-i döntőben adták elő fellépési sorrendben hetedikként Dánielfy Gergely "Azt mondtad" című dala után, és Király Viktor "Budapest Girl" című dala előtt. Az AWS dala a zsűritől 8 pontot kapott, így negyedikként került be a négyes szuperfináléba. A közönségszavazás lezárása után kiderült, hogy a legtöbb SMS szavazatot a Viszlát nyár című dal kapta, így az AWS nyerte a 2018-as válogatót és ők képviselhetik Magyarországot a 63. Eurovíziós Dalfesztiválon, Lisszabonban.